**До**:

Собрание на Република Северна Македонија

Комисија за земјоделство, шумарство и водостопанство

Координатори на пратенички групи

Министерство за земјоделство, шумарство и водостопанство

Агенција за храна и ветеринарство

Влада на Република Македонија

**Предмет: Коментари, предлог измени и дополнувања на Законот за заштита и благосостојба на животните**

Почитувани,

Благосостојбата на животните е комплексно прашање кое има своја етичка, научна, економска, социјална, религиска и политичка димензија. Законот за заштита и благосостојба на животните е единствениот правен акт кој ја уредува благосостојбата на животните и неопходно е да ги третира како чувствителни, свесни, интелигентни битија, јасно дефинира и штити нивните основни права и интереси, согласно видот на кој му припаѓаат.

Во контекст на започнатата процедура за изменување и дополнување на законот за заштита и благосостојба на животните која (сумарно) цели да воспостави систем на контрола за неконтролираното размножување на кучиња и регулира нивна продажба и слично. сметаме дека е неопходно да се интервенира и врз други прашања кои се уредуваат со овој закон, кои ја засегаат заштитата и благосостојбата на животните, последователно и секојдневно ја засегаат безбедноста и здравствената заштита на граѓаните на Р. С. Македонија.

Со цел суштинско унапредување на законот во неговата основна намена, заштита и благосостојба на животните, **доставуваме куси коментари, предлог измени и дополнувања на Законот за заштита и благосостојба на животните** кои се клучни за да реално се подобри статусот на животнитее во Р.С.М.

* **Прилог поопширна аргументација: Цели, начела и основни решенија.**

**ФОКУСОТ ВО ПРЕДЛОГ ЗАКОНСКИТЕ ИЗМЕНИ КОИ ВИ ГИ ДОСТАВУВАМЕ Е СТАВЕН ВРЗ:**

1. **Јасна, децидна забрана за еутаназија како механизам за справување со бездомната популација кучиња** затоа што усмртувањето се применува со децении и не донело резултат,го продлабочило проблемот, дало можност на надлежните (општините) наместо трајно решавање, само да симулираат привидно намалување фокусирајќи се на краткорочни ефекти (пр. само за време на траење на сопствениот мандат), а потоа драстично продлабочување на проблемот. Рутинското убивање не само што не го решило проблемот, туку ги изложил/ги изложува граѓаните на опасност. Доколку убивањето давало позитивни резултати во надминување на проблемот, истиот во Република Македонија одамна ќе беше решен. Во овој контекст не само држави како Романија, Бугарија, Унгарија, туку и Р.С. Македонија е пластичен пример и показател за неуспех кој се должи на континуирана примена на погрешни мерки и стратегии. Сега откако за прв пат коректно се уредува одговорното сопствеништво во рамки на законот (на која што ургентност и важност укажувавме со години, затоа што неодговорните сопственици се причинител бр. 1 за прилив на нови и нови на бездомни кучиња на улиците) итно е потребно со закон да се забрани убивањето на бездомните животни и спречи произволноста, неодговорноста, нехуманоста со која општинските власти манипулираат, животните се убиваат, се трошат општинските ресурси, а проблемот се продлабочува до недоглед.

**Предлог законска измена:**

* **Во членот 4** да се додаде следниот став: **Забрането е еутаназија на здрави бездомни животни, животни кои се излечиво болни и животни за кои постои интерес да бидат вдомени**
* **Во чл. 28 во ставот 3 СЕ БРИШЕ реченицата** „По исклучок, општината, општините во градот Скопје, односно градот Скопје може да применат и други пропишани методи за контрола на популацијата на бездомните кучиња.“ Во ст. 9 се бришат зборовите „други методи за контрола на популацијата на бездомните кучиња“.

Имено, со постоечкиот срочен законски текст се остава отворена можност за произволност, односно, се дозволува градоначалниците само рутинизирано и по инерција да го затскриваат проблемот за време на сопствениот мандат, додека кумулативниот ефект од таквиот пристап е проблем кој се продлабочува и ескалира. Показатели за неуспешноста и погубноста на кој било друг пристап освен доследно применување на залови –стерилизирај - врати има многу, а меѓу нив е и Р.С.Македонија.

Во актуелното законско решение последната реченица од чл. 28, ст. 3 која гласи:По исклучок, општината, општините во градот Скопје, односно градот Скопје може да применат и други пропишани методи за контрола на популацијата на кучињата скитници.“ е нејасна и противречна на законскиот текст, бидејки во целиот закон освен методот залови-стерилизирај-врати, не е предвиден друг метод за контрола на популацијата бездомни животни, па е нејсно на кој друг метод упатува изготвувачот на законското решение**. Воедно методата „залови-стерилизирај-вакцинирај-врати“ е сеопфатна постапка која исклучува друг вид постапки – поточно примена на други методи ја нарушуваат нејзината суштина, компактност и ефект.**

**Доколку законот не исклучи друг вид постапки, остава отворена можност за произволност, како и повторна примена на еутаназија на здрави и неагресивни единки, особено на оние кои нема да се вдомат**.

Еутаназијата е долгогодишна практика кон која прибегнуваат ЕЛС во Р.С. Македонија. Ваквата практика дала можност на надлежните (општините) наместо трајно решавање, само да симулираат привидно намалување фокусирајќи се на краткорочни ефекти (пр. само за време на траење на сопствениот мандат), а потоа драстично продлабочување на проблемот. На тој начин ЕЛС не решавале проблем, т.е. не целеле кон надминување на причинителот на проблемот, несовесно трошеле пари и во континуитет го изложиле населението на опасност. Не само Република Бугарија, Република Романија, туку и Р.С. Македонија е показател на неуспешноста да се реши проблемот преку убивање.

**2.** Дефинирање на **дополнителни забранети постапки** со цел да се унапреди заштитата иблагосостојбата на животните (пр: **Забрана за чување на кучиња постојано врзани на ланец или во бокс, без да се овозможи слободно движење надвор од тој бокс** - **Забрана за колење и усмртување на животни во ритуални обреди, надвор од кланици** - **Забрана за одгледување на кокошки во основен кафезен систем – Забрана за чување, одгледување и користење копитари во урбана средина – Забрана за користење на копитари за извлекување дрва**). Со цел да се дефинира највисок степен на заштита на животните (како свесни суштества) од конкретни облици злоупотреба, мачење, или пак востанови законско ограничување на постапка која произлегува од Директивите на ЕУ и гарантира соодветна заштита на животните и граѓаните, го сметаме за неопходно јасното воведување на одредени забрани. Ова пред сè затоа што во Член 4 ( Општи одредби за постапување со животните) се дефинираат основните постулати на кои ќе се заснова благосостојбата на животните и тоа во форма на забрани, кои доколку не се почитуваат, се санкционирани во прекршочните одредби. Затоа сметаме дека овој член е битен во одредувањето на границите како смее, а како не смее да се постапува со животните, како една општа рамка за постапување, во чии граници потоа со другите одредби ќе се доуреди суштината и механизмите за постигнување на реалната благосостојба на животните.

Во однос на третманот на копитарите потенцираме дека моменталната состојба е повеќе од алармантна - животните се злоставуваат, искористуваат до комплетна изнемоштеност, колабирани животни по улиците се секојдневна вознемирувачка глетка на улиците; во континуитет се нарушува сообраќајната безбедност и безбедноста на граѓаните. Забраната за чување, одгледување и користење копитари во урбана средина би воделе кон:

- Унапредување на благосостојбата на коњите,

- Зголемување на безбедноста на сите граѓани во сообраќајот

Во однос на сексуална злоупотреба на животните за што имаме поднесено бројни пријави, и покрај фактот дека станува збор за мачење на животно, органите на прогон до сега не го препознаваат како такво и го класифицираат како полово дејствие на јавно место. Од тие причини бараме воведување на стриктна забрана.

**Предлог законска измена:**

Во **членот 4** да се додаваат следниве ставови:

**- Забрането е чување на кучиња постојано врзани на ланец или во бокс (ограден дел од двор), без да се овозможи слободно движење надвор од тој бокс;**

**- Забрането е еутаназија на здрави бездомни животни, животни кои се излечиво болни и животни за кои постои интерес да бидат вдомени;**

**- Забрането е колење и усмртување на животни во ритуални обреди, надвор од кланици**

**-  Забрането е  одгледување на кокошки во основен кафезен систем.**

**- Забрането е чување, одгледување и користење копитари во урбана средина**

**- Забрането е користење на копитари за извлекување дрва**

**- Забрането полово дејствие на човек со животно**

1. **Воведување нови законски одредби кои би овозможиле примената на законот да биде флексибилен**,општините во недостиг на финансиски средства или инфраструктура (отсуство на стационари),или попроценка на ефект да можат да спроведуваат програма за намалување на бројката бездомни животни во соработка со здруженија, ветеринарни станици, граѓаните (пример ваучер систем или мобилни клиники кои би опслужувале повеќе општини и сл). Ова го сметаме за исклучително важно, бидејќи до сега Законот оневозможува се друго освен дејствување во рамки на стационари што е скапо, непотребно, неодржливо.

* Со законот да се дозволи соработка со меѓународни организации и нивно директно (волонтерско) ангажирање во Р.С. Македонија со цел намалување на бројката бездомни животни. Ова е неопходно со цел да во иднина повторно не пропуштиме помош која сме ја обезбедиле од некои од најсилните меѓународни организации, но не сме можеле да ја реализираме бидејќи таков вид директни интервенции не дозволувало нашето законодавство (оневозможени стерилизации и соработка со ветеринарни тимови од http://www.enpa.it и <http://worldvets.org/>) .

**Предлог законска измена:**

**Во чл. 28** на крајот на ст. 3 да се додаде следната реченица: **Општината, општините во градот Скопје, односно градот Скопје, во недостиг на финансиски средства, може да спроведат програма за намалување на бројот на бездомни животни преку масовна стерилизација, во соработка со здруженијата, ветеринарните станици и граѓаните, на кои ќе им биде дозволено третирање на животните на нивна сметка и со нивна помош.**

* Во ст. 9 се бришат зборовите „други методи за контрола на популацијата на бездомните кучиња“.

**Предлог законска измена:**

- Во членот 29 ставот 7 се дополнува со реченицата:

**Ниту едно прифатилиште не смее да еутаназира бездомно животно доколку здружение за заштита и благосостојба на животните, регистрирано според Законот за здруженија и фондации, изјави дека сака да го преземе, по потреба да го лекува, да помага во ресоцијализација на агресивните животни и да го вдоми животното.**

Секое здружение или лице кое ќе преземе одговорност за да вдоми повредено или болно животно, мора веднаш да се обрати до ветеринарно друштво, да обезбеди извештај за состојбата на животното и да се придржува кон пропишаната терапија, посебно во случаи на заболувања од типот зоонози.

1. **Законско овластување на здруженијата за заштита на животни за спроведување одредени одредби на законот**, **вршење надзор, проверка на одговорното сопствеништво, т.е. измени од кои би произлегла можноста за наменски овластена служба за заштита на животните формирана од претставници на здруженијата за заштита на животни.** Вомоментов единствено надлежна за да постапува во случаи на мачење, злоупотреба, занемарување, неодговорно сопствеништво и напуштање на животните во Р.С. Македонија е ветеринарна инспекција при Агенција за храна и ветеринарство. Меѓутоа ветеринарна инспекција има бројни други надлежности, а и не е специјализирана за заштита на животни. Како последица на тоа, сведоци сме на неодговорно сопствеништво кое е основен причинител за постоење на бездомни животни на улиците; нелегална купопродажба на животните, борби со кучиња, пред сè во руралните средини при што повеќе „неупотребливите“ единки најчесто завршуваат на улица, како и исклучително бројни и екстремни случаи на насилство врз животните во Р. С.Македонија, кои без двоумење укажуваат на агресија и насилство во македонското општество – девијантни појави кои е неопходно да се превенираат, или кои доколку се случат е неопходно да бидат строго санкционирани. Таквите случаи се најчесто истражувани, откривани и пријавувани од здруженијата за заштита на животни. За жал фактичката состојба укажува дека по истите не се постапува соодветно, т.е. дека иако здруженијата ги евидентираат и пријавуваат, случаите не добиваат адекватна правна завршница. Наместо насилството врз животни да го третираме како сериозен показател за психолошка девијација и опасност во средината во која живееме, сведоци сме на случаи кога игнорираното насилството прераснува во екстремно насилство врз човек (пр.

Лице кое првично сексуално злоставувало животни, обвинето за силување малолетник; лице кое ритуално масакрирало мачка, масакрирало член на семејство).

**Предлог законска измена:**

Во чл. 55 се додава нов став 3 кој гласи:

Директорот на Агенцијата може да ги ополномошти членовите на одредени здруженија да може да вршат надзор над спроведување на одредбите од овој закон, да составуваат записници за утврдување на фактичка состојба и истите да бидат основа за изрекување на прекршочни санкции од страна на официјалните ветеринари, како и да можат да одземат животни со кои се постапува спротивно на одредбите на овој закон. Директорот со правилник ќе ги определи сите надлежностите кои може да бидат делегирани на здруженијата, како и формата и содржината на овластувањето, кое ќе биде основа за легитимирање на здруженијата при спроведување на контролата.

1. **Зголемување на казнените глоби**

**Предлог законска измена :**

Се врши измена на чл. 64, 65, 66, 67 и 67 – б на начин што казните пропишани за истите ќе бидат најмалку тројно зголемени и во содржината на истите ќе бидат вметнати забраните предвидени со овие измени.

Почитувани, очекуваме конечно и сериозно да бидат разгледани нашите предлози кои се усогласени со најуспешните меѓународни практики, кои се исклучиво во интерес на граѓаните, и хуманиот третман на животните во Р.С. Македонија.

Со почит,

Здружение за заштита на животни **Анима Мунди**